## Odluka Hrvatske agencije za poštu i elektroničke komunikacije klasa: 344-01/09-01/1071 od 17. srpnja 2009.

### NN 102/2009 (26.8.2009.), Odluka Hrvatske agencije za poštu i elektroničke komunikacije klasa: 344-01/09-01/1071 od 17. srpnja 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

2651

Na temelju članka 12. stavka 1. točke 3., članka 53. stavka 5. i članka 56. stavaka 1. Zakona o elektroničkim komunikacijama (»Narodne novine« 73/08), u postupku analize tržišta prijenosa (tranzita) poziva u nepokretnoj javnoj komunikacijskoj mreži, Vijeće Hrvatske agencije za poštu i elektroničke komunikacije je na sjednici održanoj 17. srpnja 2009. godine donijelo

ODLUKU

I. U skladu s dokumentom Hrvatske agencije za poštu i elektroničke komunikacije »Tržište prijenosa (tranzita) poziva u nepokretnoj javnoj komunikacijskoj mreži – Provođenje Testa tri mjerila iz članka 53. stavka 2. Zakona o elektroničkim komunikacijama« koji je sastavni dio ove odluke, utvrđuje se postojanje djelotvornog tržišnog natjecanja na tržištu prijenosa (tranzita) poziva u nepokretnoj javnoj komunikacijskoj mreži te se trgovačkom društvu HT-Hrvatske telekomunikacije d.d., Zagreb, Savska cesta 32, ukidaju sve regulatorne obveze na tržištu međusobnog povezivanja u dijelu koji se odnosi na uslugu prijenosa (tranzita) poziva u nepokretnoj javnoj komunikacijskoj mreži.

II. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

U skladu s člankom 52. i 53. Zakona o elektroničkim komunikacijama (»Narodne novine« 73/08, dalje u tekstu: ZEK) Hrvatska agencija za poštu i elektroničke komunikacije (dalje u tekstu: HAKOM) provela je po službenoj dužnosti postupak analize tržišta prijenosa (tranzita) poziva u nepokretnoj javnoj komunikacijskoj mreži. Naime, Vijeće HAKOM-a je odlukom od 9. srpnja 2009. godine (klasa: UP/I-344-01/08-01/1583, urbroj: 376-11-08-01) odredilo operatore koji su obvezni dostaviti sve podatke potrebne za utvrđivanje tržišta prijenosa (tranzita) poziva u nepokretnoj javnoj telefonskoj mreži, kako bi se utvrdilo je li isto podložno prethodnoj regulaciji obzirom da nije sastavni dio Preporuke Europske komisije o mjerodavnim tržištima. Naime, temeljem članka 53. stavka 2. ZEK-a HAKOM može odlukom utvrditi da su i mjerodavna tržišta koja nisu sastavni dio Preporuke Europske komisije o mjerodavnim tržištima podložna prethodnoj regulaciji ukoliko su na tim tržištima istodobno zadovoljena sljedeća tri mjerila: prisutnost visokih i trajnih zapreka za ulazak na tržište, strukturne, pravne ili regulatorne prirode; struktura tržišta koja ne teži razvoju djelotvornog tržišnog natjecanja unutar odgovarajućeg vremenskog okvira; i primjena mjerodavnih propisa o zaštiti tržišnog natjecanja sama po sebi ne omogućuje na odgovarajući način uklanjanje nedostataka na tržištu.

HAKOM je kreirao jedinstveni upitnik za operatore koji pružaju elektroničke komunikacijske usluge u nepokretnim mrežama koji se sastoji od tri dijela – usluge započinjanja (originacije) poziva, usluge završavanja (terminacije) poziva i usluge prijenosa (tranzita) poziva u nepokretnoj mreži. Podaci traženi u navedenom upitniku odnosili su se na vremensko razdoblje koje obuhvaća drugo polugodište 2005. godine., cijelu 2006. i 2007. godinu te prvo polugodište 2008. godine. Nakon zaprimanja i analize dostavljenih podataka, a u svrhu otklanjanja mogućih nejasnoća vezanih uz dostavljene podatke, HAKOM je dopisom od 13. studenog 2008. godine od određenih operatora zatražio dodatna pojašnjenja i/ili podatke koji nisu dostavljeni, a koji su potrebni za daljnju analizu mjerodavnog tržišta. Dana 28. studenoga 2008. g. zaprimljeni su dodatni podaci i/ili pojašnjenja te je analiza nastavljena.

HAKOM je u procesu određivanja mjerodavnog tržišta za potrebe provođenja testa tri mjerila, odredio dimenziju usluga i zemljopisnu dimenziju mjerodavnog tržišta prijenosa (tranzita) poziva u nepokretnoj javnoj komunikacijskoj mreži koje se sastoji od sljedećih usluga: prijenosa (tranzita) poziva između dva operatora nepokretnih elektroničkih komunikacijskih mreža; prijenosa (tranzita) poziva između dva operatora pokretnih elektroničkih komunikacijskih mreža; prijenosa (tranzita) poziva između operatora nepokretnih elektroničkih komunikacijskih mreža i operatora pokretnih javnih elektroničkih komunikacijskih mreža i prijenosa (tranzita) poziva između operatora pokretnih elektroničkih komunikacijskih mreža i operatora nepokretnih javnih elektroničkih komunikacijskih mreža.

Također, HAKOM je odredio da je mjerodavno tržište, u zemljopisnoj dimenziji, nacionalni teritorij Republike Hrvatske. Smisao procesa određivanja mjerodavnog tržišta na temelju kojeg HAKOM provodi test tri mjerila, je utvrditi ograničenja odnosno zapreke s kojima se na tržištu suočavaju operatori elektroničkih komunikacijskih mreža.

U skladu s čl. 22. st. 1. ZEK-a, 26. veljače 2009. g., a na temelju članka 56. stavka 4. ZEK-a, HAKOM je na javnu raspravu stavio prijedlog odluke iz članka 56. stavka 1. ZEK-a o postojanju djelotvornog tržišnog natjecanja na tržištu prijenosa (tranzita) poziva u nepokretnoj javnoj komunikacijskoj mreži, zajedno s dokumentom »Tržište prijenosa (tranzita) poziva u nepokretnoj javnoj komunikacijskoj mreži – Provođenje Testa tri mjerila iz članka 53. stavka 2. Zakona o elektroničkim komunikacijama« (dalje u tekstu: dokument).

Sukladno članku 22. stavku 2. ZEK-a postupak javne rasprave trajao je od 2. ožujka 2009. g. do 20. travnja 2009. g., a proveden je s ciljem da se svim zainteresiranim stranama omogući iznijeti svoja mišljenja, primjedbe i prijedloge na predložene dokumente. Tijekom javne rasprave HAKOM nije zaprimio niti jedan komentar na objavljene dokumente.

Na temelju postupka testa tri mjerila, Vijeće HAKOM-a je zaključilo da tržište prijenosa (tranzita) poziva u nepokretnoj javnoj komunikacijskoj mreži, kao mjerodavno tržište, nije podložno prethodnoj regulaciji. Naime, Vijeće HAKOM-a je prilikom provođenja testa tri mjerila zaključilo da prvo i drugo mjerilo nisu zadovoljeni, a za treće mjerilo se ne može utvrditi je li zadovoljeno obzirom da kroz prvo i drugo mjerilo nisu uočeni nedostaci na tržištu. Postupak testa tri mjerila i utvrđene činjenice detaljno su obrazloženi u dokumentu koji je sastavni dio ove odluke.

Dokument sadrži detaljno obrazloženje predmeta i tijeka postupka, utvrđenih činjenica, pravnih propisa i razloga koji su bili odlučni pri donošenju ove odluke. »Popisom mjerodavnih tržišta i operatora i davatelja telekomunikacijskih usluga koji imaju znatniju tržišnu snagu na tim mjerodavnim tržištima« (klasa: 344-01/07-01/939, urbroj: 376-11-1), kojeg je Vijeće Hrvatske agencije za telekomunikacije (pravni prednik Vijeća HAKOM-a prema članku 131. ZEK-a) objavilo 17. prosinca 2007. godine, HT je proglašen operatorom sa znatnijom tržišnom snagom na tržištu usluga nepokretnih javnih telefonskih mreža na području Republike Hrvatske, i to: javnih govornih usluga i usluga prijenosa govora, zvuka, podataka, dokumenata, slika i drugog u nepokretnoj telekomunikacijskoj mreži, kao i na tržištu međusobnog povezivanja i tržištu iznajmljenih telekomunikacijskih vodova.

Slijedom navedenog, uzevši u obzir rezultate provedene analize koja je pokazala da nisu zadovoljena sva tri mjerila određena člankom 53. st. 2. ZEK-a, a koja moraju biti zadovoljena,

Vijeće HAKOM-a je u skladu s člankom 53. stavkom 5. ZEK-a, odlučilo kao u točki I. ove odluke, odnosno ukinulo je HT-u regulatorne obveze na tržištu međusobnog povezivanja koje se odnose na uslugu prijenosa (tranzita) poziva, a koje su mu bile određene sukladno Zakonu o telekomunikacijama.

Slijedom navedenog, na temelju članka 12. stavka 1. točke 3., u skladu s člankom 53. stavkom 5. i člankom 56. stavcima 1. i 4. ZEK-a, Vijeće HAKOM-a odlučilo kao u točki I. ove odluke.

U skladu s člankom 14. stavkom 4. ZEK-a, Vijeće HAKOM-a odlučilo je kao u točki II. odluke te će ista biti objavljena u »Narodnim novinama« i na internetskim stranicama HAKOM-a.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: 344-01/09-01/1071

Urbroj: 376-11-09-01

Zagreb, 17. srpnja 2009.

Predsjednik Vijeća
Gašper Gaćina, dipl. ing. el., v. r.

Odluka, NN 102/2009-2651